भारतीय सेना की समस्याएं सभी तीनों क्षेत्रों में हैं- संगठन, हथियार व उपकरण और सिद्धांत व राजनैतिक दिशा. 1980 के दशक के शुरू में तीनों सेनाओं के लिए राजनैतिक निर्देश यह था कि पाकिस्तान के साथ 'निषेधात्मक प्रतिरोध' और चीन के साथ 'रक्षात्मक प्रतिरोध' का सिद्धांत अपनाया जाए. इसका मतलब यह कि सेना में पाकिस्तान पर आक्रामक कार्रवाई की क्षमता होनी चाहिए लेकिन चीन के मामले में यह नीति थी कि उसे रक्षात्मक शक्ति रखनी चाहिए जो बीजिंग को सैनिक कार्रवाई से रोके. फिर परमाणु क्षमता और सिद्धांत में बदलाव आ गया, जो करगिल युद्ध में स्पष्ट दिखाई दिया, जब भारत ने इस युद्ध को सिर्फ घुसपैठ के इलाके तक ही सीमित रखा.